S-1947/2007

Ár 2008, þriðjudaginn 29. janúar, er dómþing Héraðsdóms Reykjavíkur háð í Dómhúsinu við Lækjartorg af J-kk-þgf J-kk-þgf héraðsdómara og dómur kveðinn upp í máli nr. S-1947/2007: Ákæruvaldið gegn A-kk-þgf M-kk-þgf Þ-kk-þgf, sem dómtekið var samdægurs sem játningarmál samkvæmt 125. gr. laga nr. 19/1991 um meðferð opinberra mála.

Lögreglustjórinn á höfuðborgarsvæðinu höfðaði málið með tveimur ákærum, útgefnum 10. desember 2007 og 2. janúar 2008, á hendur A-kk-þgf M-kk-þgf Þ-kk-þgf, kt. 000000-0000, Hraunbæ 107, Reykjavík. Er krafist refsingar á hendur ákærða fyrir eftirgreind fíkniefnalagabrot:

1. Með því að hafa, miðvikudaginn 8. nóvember 2006, haft í sínum vörslum 10,65 grömm af marihuana, svo sem nánar er lýst í fyrri ákærunni.

2. Með því að hafa, miðvikudaginn 24. janúar 2007, haft í sínum vörslum 169,92 grömm af sveppum með vímuefninu psilocybin, svo sem nánar er lýst í sömu ákæru.

3. Með því að hafa, fimmtudaginn 19. apríl 2007, haft í sínum vörslum 0,37 grömm af amfetamíni, svo sem nánar er lýst í greindri ákæru.

4. Með því að hafa, laugardaginn 8. september 2007, haft í sínum vörslum 1,72 grömm af amfetamíni, 2,6 grömm af marihuana og sjö skammta af LSD, svo sem nánar er lýst í téðri ákæru.

5. Með því að hafa, sunnudaginn 4. nóvember 2007, haft í sínum vörslum 0,85 grömm af hassi, svo sem nánar er lýst í seinni ákærunni.

Er ofangreind háttsemi talin varða við 2. gr., sbr. 5. og 6. gr. laga nr. 65/1974 um ávana- og fíkniefni með áorðnum breytingum og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni með áorðnum breytingum. Auk refsingar er þess krafist að ákærði sæti upptöku á greindum fíkniefnum samkvæmt 6. mgr. 5. gr. nefndra fíkniefnalaga og 2. mgr. 14. gr. téðrar reglugerðar.

Með hliðsjón af skýlausri játningu ákærða fyrir dómi, sem samrýmist framburði hans hjá lögreglu og öðrum rannsóknargögnum, er framangreind háttsemi sönnuð og þykir hún rétt færð til refsiákvæða í ákæru.

Ákærði er tvítugur. Samkvæmt sakavottorði hlaut hann þrívegis sektir fyrir fíkniefnalagabrot á árinu 2006, áður en hann var 18. desember það ár dæmdur í fjögurra mánaða fangelsi, skilorðsbundið tvö ár, fyrir slík brot, sem og brot á 244. gr. almennra hegningarlaga nr. 19/1940, en við það tækifæri var tekinn upp og dæmdur með þriggja mánaða skilorðsbundinn fangelsisdómur frá 21. september 2005, fyrir sams konar brot. Í kjölfar fyrrnefnds dóms gekkst ákærði 25. janúar 2007 undir 253.000 króna sekt fyrir fíkniefnalagabrot og 23. febrúar sama ár var slíku máli lokið á hendur honum með greiðslu 28.000 króna sektar.

Brot ákærða samkvæmt 1. tölulið að ofan telst hegningarauki við dóminn frá 18. desember og síðastgreindar tvær sáttir. Þá telst brot samkvæmt 2. tölulið hegningarauki við fyrri sáttina. Ber að gæta þessa, ákærða í hag, við ákvörðun refsingar, sbr. 78. gr. almennra hegningarlaga. Háttsemi ákærða felur engu síður í sér rof á fjögurra mánaða skilorði umrædds dóms. Verður hann því tekinn upp á grundvelli 60. gr. hegningarlaganna og dæmdur með máli þessu í samræmi við reglur 77. og 78. gr. sömu laga. Að þessu gættu og með vísan til sakaferils ákærða að öðru leyti, ungs aldurs, greiðar játningar og loks þess að fyrir liggur að ákærði er hættur fíkniefnaneyslu og er kominn í iðnnám og fasta atvinnu, þykir refsing hæfilega ákveðin fangelsi í fimm mánuði, sem í ljósi allra sömu atvika þykir mega binda skilorði eins og nánar segir í dómsorði.

Að kröfu ákæruvaldsins og með skírskotun til fyrrnefndra lagaákvæða ber að gera greind fíkniefni upptæk til ríkissjóðs, sem og önnur 0,04 grömm af amfetamíni, sem lögregla haldlagði við rannsókn málsins.

Loks ber samkvæmt 1. mgr. 165. gr. laga um meðferð opinbera mála að dæma ákærða til greiðslu alls sakarkostnaðar, en til hans telst útlagður rannsóknarkostnaður, krónur 76.222 og þóknun H-kk-ef I-kk-ef hæstaréttarlögmanns, skipaðs verjanda ákærða, sem þykir hæfilega ákveðin 86.154 krónur að meðtöldum viðisaukaskatti.

D-kvk-nf K-kvk-nf fulltrúi lögreglustjóra sótti málið af hálfu ákæruvaldsins

DÓMSORÐ:

Ákærði, A-kk-nf M-kk-nf Þ-kk-nf, sæti fangelsi fimm mánuði, en fresta skal fullnustu refsingarinnar og hún falla niður að liðnum þremur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Gerð eru upptæk til ríkissjóðs 169,92 grömm af sveppum með vímuefninu psilocybin, á 13,25 grömm af marihuana, 2,13 grömm af amfetamíni, 0,85 grömm af hassi og sjö skammtar af vímuefninu LSD.

Ákærði greiði 162.376 krónur í sakarkostnað, þar með talda 86.154 króna þóknun H-kk-ef I-kk-ef hæstaréttarlögmanns.

J-kk-nf J-kk-nf